મેચની 18મી ઓવર સૌથી મહત્વપૂર્ણ રહી. મુસ્તફિઝુર રહેમાને આ ઓવરમાં માત્ર એક જ રન આપ્યો. સાથે જ મનીષ પાંડેની મહત્વપૂર્ણ વિકેટ પણ પડી. જ્યારે તે આઉટ થયો ત્યારે ભારતે જીત માટે 12 બોલમાં 34 રન જોઈતા હતા. આવામાં મેચ ભારતના હાથમાં સરકી રહી હોવાનું લાગી રહ્યું હતું, જોકે, દિનેશ કાર્તિકે આવતાની સાથે જ તોફાની બેટિંગ શરૂ કરી દીધી. રુબેલ હસને ફેંકેલી 19મી ઓવરમાં કાર્તિકે 2 ચોગ્ગા અને 2 છગ્ગાની મદદથી કુલ 22 રન ઝૂડ્યાં. હવે છેલ્લી ઓવરમાં જીત માટે 12 રનની જરૂર હતી. સૌમ્ય સરકાર દ્વારા ફેંકવામાં આવેલી 20મી ઓવરના પહેલા ચાર બોલમાં માત્ર 7 રન બન્યા અને પાંચમા બોલે વિજય શંકર આઉટ થઈ ગયો. આવામાં ભારતને છેલ્લા બોલે 5 રનની જરૂર હતી અને દિનેશ કાર્તિકે શાનદાર હિટ લગાવી બોલને બાઉન્ડ્રીની બહાર ફેંકી દેતા ભારતને શાનદાર જીત અપાવી હતી.